SKRIFTLIG FORESPØRGSEL E-0018/00

af Bart Staes (Verts/ALE) til Kommissionen

(19. januar 2000)

Om: Oliedumpning i havet

Oliedumpning i Atlanterhavet og Nordsøen er en trussel mod mange biotoper langs den europæiske kyst. Det store antal olieindsmurte fugle, især i december, januar og februar måned, viser, hvor alvorlig en forurening der er tale om. Skibe benytter ofte stormvejr til ubemærket at skylle deres olietanke rene.

Det eneste, der ifølge Havøkologisk Center i Oostende kan hjælpe noget, er indførelse af regler, der pålægger skibene at rengøre deres olietanke, før de forlader havnene. Uden et certifikat, der beviser dette, bør et skib ikke få tilladelse til udsejling.

Kan Kommissionen gå ind for et direktiv, der pålægger skibene at rengøre deres olietanke, inden havnen forlades, i betragtning af hvor stor en fare oliedumpningen betyder for de forskellige biotoper langs den europæiske kyst? Hvorfor mener Kommissionen i benægtende fald ikke, at et sådant krav er nødvendigt, og hvilke alternative forslag har den for effektivt at søge at løse problemet med oliedumpning?

Svar afgivet på Kommissionens vegne af Loyola de Palacio

(14. marts 2000)

Kommissionen deler det ærede medlems bekymring med hensyn til driftsmæssig forurening i Fællesskabets vandområder.

IMO, Den Internationale Søfartsorganisation har udarbejdet bestemmelser om mindskelse af driftsmæssig forurening gennem den internationale konvention om forebyggelse af forurening fra skibe (den såkaldte Marpol 73/78). Disse bestemmelser har været effektive til at reducere driftsmæssig forurening i det omfang, at moderne råolietankere ikke længere renser deres tanke med vand. Den igangværende indførelse af moderne design og driftssystemer forventes at reducere sådan forurening yderligere i de næste få år.

Megen af den driftsmæssige forurening fra alle skibstyper i Fællesskabets vandområder opstår som følge af, at der i nogle havne ikke er mulighed for at aflevere lastrester og driftsaffald fra skibe til modtagefaciliteter i havne. Kommissionens forslag til Rådets direktiv om modtagefaciliteter i havne for driftsaffald og lastrester fra skibe(1) omhandler dette særlige problem og indfører en række krav til både havne og skibe for at sikre, at der er passende faciliteter til rådighed i alle Fællesskabets havne, og at skibe anvender dem. Ved at indføre regler, incitamenter og kontrolprocedurer for aflevering af affald fra skibe i havne vil behovet for dumpning til havs blive betydelig reduceret. Kommissionen har tillid til, at det foreslåede direktiv, der i øjeblikket er til anden behandling i Parlamentet, vil få en kraftig virkning for mindskelse af driftsmæssig forurening, og navnlig olieforurening fra alle skibstyper.

Kommissionen forelagde desuden et forslag til en beslutning om vedtagelse af EF-rammebestemmelser for samarbejde i tilfælde af utilsigtet havforurening(2). Dette forslag, der i øjeblikket drøftes i Rådet og Parlamentet, sigter mod yderligere at udvikle fællesskabsinitiativer (fælles uddannelse, udveksling af eksperter, øvelser, pilotprojekter, informationsudveksling) for at støtte medlemsstaternes indsats for at løse problemet med olieforurening af havet.

I betragtning af ovenstående har Kommissionen i øjeblikket ikke til hensigt at udarbejde yderligere forslag med krav til skibe om at rengøre deres tanke, før de forlader havnen.

(1) EFT C 271 af 31.8.1998.

(2) EFT C 25 af 30.1.1999 ændret ved KOM(1999) 641 endelig udg.